מבצע ולהיט

מבצע וֵלְהִיט (באנגלית: Operation Wellhit) היה קרב של הדיוויזיה השלישית הקנדית שהתחולל ב-1944 לשחרור העיר בולון-סור-מר בצפון צרפת מהשלטון הנאצי.

היעד העיקרי של המבצע היה נמל העיר שיועד להעברת אספקה לכוחות בעלות הברית והקרב נמשך מ-17 עד 22 בספטמבר ובסופו נכנעו כ-10,000 גרמנים שהתבצרו בעיר.

 רקע 
בתחילת מלחמת העולם השנייה כבשה גרמניה הנאצית את כל מדינות מערב אירופה, כולל הולנד, בלגיה וצרפת. ב-1942 התחזק החשש של הגרמנים מפני תוכניות של בעלות הברית לפלוש לאירופה ולשחרר אותה מעול הכיבוש. לשם כך בנו את החומה האטלנטית כשדגש מיוחד שמו על רצועת החוף מול חופי דובר, משם העריכו הגרמנים שתבוא הפלישה. דגש זה בא לידי ביטוי בהקמת סוללות ארטילריה מבוטנות מחוץ לערים (כדוגמת סוללת טוד  של תותחי 380 מ"מ שהוצבה בכף גרי-נז  בין קאלה לבולון-סור-מר ובניית ביצורים בתוך הערים ובנמלי החוף (כדוגמת בולון-סור-מר, קאלה ודנקרק). המטרה של הארטילריה הכבדה הייתה לא רק להגן על חופי צרפת אלא גם לתקוף הערכות צבאית בריטית לחופי בריטניה.

ביוני 1944 התחוללה הפלישה לנורמנדי ובעקבותיה נפתחה המערכה במערב אירופה שנועדה להרחיב ולבסס את ראש הגשר ולהדוף את הגרמנים למזרח צרפת.

כדי לתספק את הכוחות הנוחתים נבנה נמל מאלברי המלאכותי בחוף העיירה ארומאנש אולם לכל המפקדים היה ברור שנמל בודד זה אינו מספיק ואינו בטוח דיו ויש צורך להרחיב את ראש הגשר צפונה ודרומה כדי להשיג שליטה בנמלים טבעיים לאורך התעלה. במסגרת תוכנית זו נכבשו, לאחר הפלישה, נמלים טבעיים כמו אויסטרהאם, לה האבר, דייפ, שרבור, סן-מלו, ברסט ואחרים.

כחלק מתנועת בעלות הברית בתוך צרפת מאזור נורמנדי לכוון מזרח וצפון מזרח, היוותה קבוצת הארמיות ה-21, בפיקודו של גנרל ברנרד לו מונטגומרי, את האגף השמאלי של כוחות בעלות הברית ויועדה לכבוש שטחים בצפון מערב צרפת ובהולנד. כוח זה הורכב משתי ארמיות: הארמייה הראשונה הקנדית והארמייה השנייה הבריטית כשהארמייה הקנדית, בפיקודו של גנרל הארי קריראר, נעה באגף השמאלי של כוחותיו של מונטגומרי.

מונטגומרי הורה לארמייה הקנדית לכבוש את ערי הנמל לאורך תעלת למאנש ואת ביצורי החומה האטלנטית שתותחיהן איימו על כוחות בעלות הברית. במסגרת תוכנית זו הורה קריראר לדיוויזיה השלישית הקנדית שלו לכבוש את נמלי בולון-סור-מר וקאלה. הנמל הראשון שלכיבושו נערכו הקנדים היה נמל בולון-סור-מר והשם שניתן למבצע זה היה "ולהיט".

 המערכה על בולון-סור-מר 
 פני השטח 
גם העיר וגם סביבתה מאופיינים בגבעות חוליות הגבוהות בכ-70 מטר מעל פני הים. הגרמנים ניצלו זאת כדי להתבצר על הגבעות שמשלושת צדדיה של העיר כשבצידה הרביעי, הפונה מערבה, נמצא חוף ים.

את העיר חוצה נהר ליאן  ששפכו נוצל לבניית נמל. נמל זה העניק משנה חשיבות לכיבוש העיר על ידי בעלות הברית כדי להשתמש בו לפריקת סחורות עבור הכוחות הלוחמים.

 הכוחות המעורבים 
 צבא גרמניה 
פרדיננד היים, מפקד חיל המצב הגרמני בבולון. נפל בשבי בעלות הברית ב-22 בספטמבר 1944|שמאל|ממוזער|200px
הכוח הגרמני שהחזיק בעיר מנה כ-10,000 חיילים בפיקודו של גנרל-לויטננט פרדיננד היים. חלק מכוח זה השתייך ליחידות ארטילריה שהחזיקו את סוללות התותחים של החומה האטלנטית, חלקם היו אנשי הלופטוואפה שתפעלו מערכות נ"מ וחלקם היו חיילי רגלים שהגנו על העיר והביצורים סביבה.

כמו במקומות אחרים, הפקודה שקיבל הכוח הגרמני בעיר היה להילחם עד מוות ולא להיכנע אולם מידע שהגיע לבעלות הברית מתושבי העיר, שהצליחו לצאת ממנה, ומאנשי תנועת ההתנגדות הצרפתית הצביע על כך שחיל המצב בעיר הורכב מחיילים באיכות נמוכה ובעלי מוטיבציה נמוכה.

כמו כן נמצא שמפקדיו של היים הנחיתו עליו תוכניות לביצור העיר וסביבתה אך לא סיפקו לו די חומרי עבודה ולא הציבו לצידו בעלי מקצוע כדי להוציא את התוכנית אל הפועל כך שבספטמבר 1944 רק חלק מהביצורים היו מוכנים.

בנוסף לביצורים המודרניים בהיקפה של בולון הסתמכו הגרמנים על החומות ההיסטוריות שהקיפו את מרכז עיר כחלק ממערך ההגנה.

 צבאות בעלות הברית 
מייג'ור גנרל דניאל ספריי, מפקד הדיוויזיה השלישית הקנדית|שמאל|ממוזער|200px
הארי קריראר, מפקד הארמייה הראשונה הקנדית|שמאל|ממוזער|200px
מפקד הארמייה הראשונה הקנדית, הארי קריראר, הורה להדיוויזיה השלישית הקנדית ומפקדה, דניאל ספריי , לכבוש את בולון-סור-מר.

ספריי הקצה למשימה שתיים מתוך שלושת הבריגדות שלו: בריגדת הרגלים השמינית הקנדית  ובריגדת הרגלים התשיעית הקנדית .

בנוסף תוגברה הדיוויזיה בכוחות שריון מיוחדים מדיוויזיית השריון ה-79 הבריטית.

מאחר שטרם הוחזרו לפעילות נמלים דרומיים לבולון-סור-מר (כמו נמל לה האבר ששוחרר ב-12 בספטמבר 1944 אך ניזוק וחזר לפעול רק ב-9 באוקטובר) נמתחו שיירות האספקה לכוחות הקנדיים מאזור הנחיתה בנורמנדי ודרומה לה, מרחק של כ-350 ק"מ. מרחקים אלו השפיעו על תכנון הקרב מבחינת כמות ציוד ותחמושת שהוקצו לשתי הבריגדות.

 מהלך הקרב 
לפי התוכנית, מועד תחילת המבצע היה 17 בספטמבר כששתי הבריגדות אמורות היו לתקוף את העיר ממזרח כשהבריגדה השמינית נעה מצפון לבריגדה התשיעית. כמהלך מקדים לתקיפה העיקרית פעל אחד הרגימנטים של הבריגדה השמינית מצפון לעיר כדי לנטרל סוללת תותחים שהיוותה איום על הבריגדות. בנוסף הפציצו מטוסי RAF את ביצורי הגרמנים כשלפי חקירות שבויים גרמנים לאחר הקרב הפצצות אלו היו לא מדויקות ולא גרמו נזק משמעותי לביצורי המגינים אך גרמו ליצירת מכתשים שהפריעו לתנועת כוח השריון המסייע.

ביום הקרבות הראשון, ב-17 בספטמבר, התקדמו הבריגדות הקנדיות מערבה לפי התוכנית תוך התגברות על שדות מוקשים וכיבוש מתחמים גרמנים מבוצרים. בסוף היום הגיעו הכוחות לשולי העיר, כחמישה ק"מ מהנמל.

ב-18 בספטמבר התקדמה הבריגדה השמינית לכוון מרכז העיר ותקפה את טירת בולון-סור-מר החולשת על הנמל. אש טנקים שהרסה את שערי העיר הביאה לכניעת החיילים הגרמנים שהחזיקו בטירה. במקביל התקדמה הבריגדה התשיעית בחלקה הדרומי של העיר כדי לחצות את נהר ליאן  אך הגרמנים פוצצו את הגשרים על הנהר ועיכבו בכך את התקדמות הקנדים ואילצו אותם להקים גשר זמני.

ב-19 בספטמבר המשיכה הבריגדה השמינית להשתלט על מרכז העיר כשרגימנט שלה התקדם לכוון צפון הנמל וכבש את "מבצר קרשה"  שעל חוף הים מצפון לעיר. במקביל התקדמה הבריגדה התשיעית בדרום העיר אך התעכבה ונאלצה להתמודד מול עמדה מבוצרת חזקה במערב העיר .

ב-20–21 בספטמבר המשיכה הבריגדה התשיעית להרחיב את אחיזתה במערב ודרום בולון כשבמקביל המשיכה הבריגדה השמינית בהרחבת אחיזתה במרכז העיר וצפונה.

ב-22 בספטמבר השלימה הבריגדה השמינית את כל משימותיה והכניעה את כל המוצבים הגרמנים בגזרתה. הבריגדה התשיעית התמודדה עם שני מאחזים מבוצרים של הגרמנים. בראשון ביניהם נכנעו המתבצרים לאחר שכרוז קרא להם ברמקולים להיכנע. במאחז השני, בו התבצר גם מפקד חיל המשמר, פרדיננד היים, המשיך הירי על הקנדים ורק לאחר שהחל ירי טנקים קנדים על הביצורים הגרמנים הורה היים להשמיד את הארטילריה הגרמנית ולהיכנע.

 תוצאות הקרב 
בתום הקרבות נמנו בצד הקנדי כ-600 פצועים וחללים.

בצד הגרמני נמנו כ-500 פצועים וחללים וכ-9,500 חיילים נפלו בשבי.

מייד עם סיום המבצע החל צבא בריטניה בפינוי הנמל מהריסות ומוקשים והוא נפתח לפריקת אספקה ב-14 באוקטובר. במסגרת מבצע פלוטו הושלמה ב-10 באוקטובר הנחת צינור דלק מתחת תעלת למאנש בין בולון בצרפת לדאנג'נס  שבאנגליה.

הדיוויזיה השלישית הקנדית המשיכה מבולון צפונה ובמסגרת מבצע אנדרגו כבשה את קאלה וסביבתה והנגישה בכך נמל נוסף לטובת בעלות הברית.

היים שוחרר מהשבי ב-1948 וחי בגרמניה עד פטירתו ב-1971.

 לקריאה נוספת 
 Chant, Christopher (1986). The Encyclopedia of Code Names of World War II. London: Routledge and Kegan Paul. .
 Copp, Terry (2006). Cinderella Army: the Canadians in Northwest Europe, 1944–1945. Toronto, Ont: University of Toronto Press. 
 Shulman, Milton (1995). Defeat in the West. Chailey, East Sussex: Masquerade. 
 Wilmot, Chester (1997). The Struggle for Europe. Ware, Hertfordshire: Wordsworth Editions. 
 Copp, Terry, ed. (2000). Montgomery's Scientists: Operational Research in Northwest Europe. The work of No.2 Operational Research Section with 21 Army Group June 1944 to July 1945. Waterloo, Ont: LCMSDS. 

 קישורים חיצוניים 
 פעולות הצבא הקנדי בצפון מערב אירופה ב-1944, באתר "מחלקת ההיסטוריה של מפקדת הצבא הקנדי], 18 בספטמבר 1986, מעמוד 38 (בארכיון האינטרנט)
 ברנרד לו מונטגומרי, ההיסטוריה של קבוצת הארמיות 9, באתר mail-1.connectfree.co.uk (בארכיון האינטרנט)
 הפעולות בצפון מערב אירופה ב-1945-1944, באתר "ההיסטוריה הרשמית של צבא קנדה", כרך 3, עמוד 344 (בארכיון האינטרנט)
 מבצע ולהיט, באתר project44.ca
 מבצע ולהיט, באתר europeremembers.com
 מבצע ולהיט, באתר codenames.info
 מבצע ולהיט, באתר warmuseum.ca
 מבצע ולהיט, באתר history-maps.com

 ביאורים 

 הערות שוליים 

קטגוריה:המערכה על צרפת ועל ארצות השפלה
קטגוריה:קרבות זירת מערב אירופה במלחמת העולם השנייה
קטגוריה:1944 בצרפת
קטגוריה:קרבות קנדה במלחמת העולם השנייה